**Акафист за единоумершаго**

*Читается ежедневно в течение 40 дней по смерти и столько же перед годовщиной смерти*

***Кондак 1***

**И**збранный Ходатаю и Первосвященниче, о спасении мира грешнаго душу Свою положивый, давый нам власть чадами Божиими быти и обитати в невечернем дни Царствия Твоего! Даруй прощение и вечную радость усопшему, о немже с мольбою взываем Ти: Иисусе, Судие Всемилостивый, рая сладости сподоби раба Твоего.

***Икос 1***

**Г**осподом данный Ангеле-хранителю святый, прииди помолитися о рабе твоем, егоже на всех путех жизни сопровождал, хранил и наставлял еси, воззови с нами ко Спасу Всещедрому: Иисусе, истреби рукописание грехов раба Твоего (имярек). Иисусе, уврачуй его язвы душевныя. Иисусе, да не будет на земли горьких воспоминаний о нем. Иисусе, сего ради помилуй огорчавших его и обиженных им. Иисусе, покрый его несовершенства светоносною ризою Твоего искупления. Иисусе, возвесели его милосердием Твоим. Иисусе Неизреченный, Великий и Чудный, явися ему Сам. Иисусе, Судие Всемилостивый, рая сладости сподоби раба Твоего.

***Кондак 2***

**Я**ко безутешная горлица, носится душа над юдолию земною, созерцая с высоты Божественнаго разумения греси и соблазны минувшаго пути, горько скорбя о каждом невозвратном дни, ушедшем без пользы, но помилуй раба Твоего, Владыко, да внидет он в покой Твой, взывая: Аллилуиа.

***Икос 2***

**А**ще и Ты страдал о всем мире, аще и Ты проливал еси слезы и кровавый пот о живых и мертвых, кто нас удержит от молитвы за усопшаго? Подражая Тебе, сошедшему даже до ада, молимтися о спасении раба Твоего: Иисусе, жизни Подателю, озари его светом Твоим. Иисусе, да будет он едино с Тобою и Отцем [и Духом]. Иисусе, всех призываяй в виноградник Твой, не забуди озарити его светом Твоим. Иисусе, щедрый Раздаятелю вечных наград, яви его сыном чертога Твоего. Иисусе, верни душе его благодатныя силы первозданныя чистоты. Иисусе, да умножатся во имя его добрая дела. Иисусе, согрей осиротевшия Твоею таинственною отрадою. Иисусе, Судие Всемилостивый, рая сладости сподоби раба Твоего.

***Кондак 3***

**С**вязанный узами плоти раб Твой падаше греховно, обаче дух его томился есть по Твоей вечной правде и святости, ныне же, егда немощь плотская скована есть могильным тлением, да вознесется душа его превыше солнца к Тебе, Всесвятому, и воспоет песнь избавления: Аллилуиа.

***Икос 3***

**В**ерховный апостол Твой в хладную нощь у огня трижды отреклся есть от Тебе, и Ты спасл еси его. Единый ведый человеческаго естества немощь, прости и рабу Твоему (имярек) многовидная отпадения от воли Твоея. Иисусе, всели его тамо, идеже несть заблуждений. Иисусе, избави его от тягостных терзаний совести. Иисусе, да сгинет навеки память грехов его. Иисусе, соблазнов юности его не помяни. Иисусе, от тайных беззаконий очисти его. Иисусе, осени его тихим светом спасения. Иисусе, Судие Всемилостивый, рая сладости сподоби раба Твоего.

***Кондак 4***

**Б**ури жизни миновали, страдания земная окончена, безсильны врази с их злобою, но сильна есть любовь, избавляющая от вечнаго мрака и спасающая всех, о ком возносится Тебе дерзновенная песнь: Аллилуиа.

***Икос 4***

**Т**ы еси без числа милосерд к нам. Ты единый Избавитель, что мы прибавим к подвигу спасающия любве Твоея? обаче якоже Симон Киринейский помогаше нести Крест Тебе, Всесильному, тако и ныне благости Твоей угодно есть спасение близких совершати с участием нашим. Иисусе, Ты заповедал еси друг друга тяготы носити. Иисусе, Ты еси и по смерти милующий нас. Иисусе, союз любве положивый между мертвыми и живыми. Иисусе, да послужат подвизи любящих во спасение рабу Твоему (имярек). Иисусе, услыши его вопль сердечный, возносимый нашими устами. Иисусе, в наших слезах приими его покаяние. Иисусе, Судие Всемилостивый, рая сладости сподоби раба Твоего.

***Кондак 5***

**Б**оже, да будет принят Тобою его предсмертный вздох сокрушения, якоже мольба благоразумнаго разбойника. Он угас на жизненном кресте, даждь наследовать ему Твоя обетования, якоже тому: «Аминь, глаголю тебе, ныне же со Мною будеши в раи», где сонмы раскаявшихся грешников радостно поют: Аллилуиа.

***Икос 5***

**З**а нас Распятый, за нас измученный, простри руку с Твоего Креста, каплями крови Твоея безследно омый излитыя согрешения его, благообразною Твоею наготою согрей обнаженную осиротевшую душу. Иисусе, Ты ведал еси его жизнь до рождения и возлюбил его. Иисусе, Ты видел еси его издалече с высоты Креста Твоего. Иисусе, Ты простирал еси ему, вдаль грядущему, изъязвленная объятия Твоя. Иисусе, Ты взывал еси о прощении его на кровавой Голгофе. Иисусе, Ты кротко умирал еси за него в тяжких муках. Иисусе, претерпевый во гробе положение, освяти его могильный покой. Иисусе воскресший, вознеси ко Отцу озлобленную миром и спасенную Тобою душу. Иисусе, Судие Всемилостивый, рая сладости сподоби раба Твоего.

***Кондак 6***

**С**пит он вечным сном могилы, обаче душа его не дремлет, чает Тебе, Господи, жаждет Тебе, вечнаго Жениха. Да исполнятся на умершем слова Твоя: «Ядый Мою Плоть и пияй Мою Кровь, имать живот вечный». Даждь ему ясти от манны сокровенныя и пети у Престола Твоего: Аллилуиа.

***Икос 6***

**С**мерть разлучила есть со всеми ближними: отдалися душа, знаемии сокрушаются, и токмо Ты един остался еси близок. Разрушились преграды плоти, и Ты открылся еси в неприступном величии Божества с ожиданием ответа. Иисусе, Любовь превыше всякаго разумения, помилуй раба Твоего. Иисусе, удаляясь от Тебе, он тяжко страждаше. Иисусе, прости неверность его сердца. Иисусе, обманутыя надежды рождали тоску по Тебе. Иисусе, вспомни те часы, егда душа его трепеташе восторгом Твоим. Иисусе, даждь скончавшемуся неземную радость и покой. Иисусе, единый верный, неизменный, приими его. Иисусе, Судие Всемилостивый, рая сладости сподоби раба Твоего.

***Кондак 7***

**В**еруем, яко недолга будет разлука наша. Мы хороним тебя, яко на ниве зерно, ты имаши произрасти в иной стране. Да погибнут в могиле плевелы грехов твоих, а дела добрая там просияют, идеже семена добра приносят нетленныя плоды, идеже души святии поют: Аллилуиа.

***Икос 7***

**Е**гда уделом умершаго станет забвение, егда образ его поблекнет в сердцах и время изгладит вместе с могилою и ревность молитвы о нем, и тогда Ты не остави его, даждь отраду одинокой душе. Иисусе, Твоя любовь не охладевает. Иисусе, неистощимо есть Твое благоволение. Иисусе, в неумолкаемых мольбах Церкве да омыются греси его приношением Жертвы Безкровныя. Иисусе, предстательством всех святых даруй ему благодать молитвы о живых. Иисусе, во дни испытаний наших приими его ходатайство о нас. Иисусе, Судие Всемилостивый, рая сладости сподоби раба Твоего.

***Кондак 8***

**И**мамы молитися со слезами, егда память об усопшем мучительно свежа есть, имамы поминати имя его в нощи и во дни, раздавая милостыню, питая гладных, из глубины души взывая: Аллилуиа.

***Икос 8***

**Т**айнозритель Иоанн Богослов созерцаше у Престола Агнца Божия великое множество людей, облеченных в белыя ризы: се тии, иже приидоша от скорби великия. Они радостно служат Богу день и нощь, и Бог обитает с ними, и не коснется их мука. Иисусе, причти к ним и раба Твоего (имярек). Иисусе, он много страдаше и томляшеся. Иисусе, известны Тебе все горьции часы и тягостныя минуты его. Иисусе, на земли он имаше печали и скорби, даждь ему на небе отраду. Иисусе, услади его от источников живыя воды. Иисусе, отыми всяку слезу от очей его. Иисусе, всели его, идеже не опаляет, но живит солнце правды Твоея. Иисусе, Судие Всемилостивый, рая сладости сподоби раба Твоего.

***Кондак 9***

**К**ончено странствование земное, кий благодатный переход в мир Духа, кое созерцание новых неведомых миру земному вещей и небесных красот, душа возвращается в Отечество свое, идеже светлое солнце, правда Божия просвещает поющих: Аллилуиа.

***Икос 9***

**А**ще отблеск и след Твой полагает сияние на лице смертных, каков же Сам еси?! Аще плоды Твоих рук столь прекрасны, и земля, отражающая токмо тень Твою, полна невыразимаго величия, каков же невидимый Лик Твой?! Открой славу Твою усопшему рабу Твоему (имярек). Иисусе, обостри его слух к восприятию Твоего Божества. Иисусе, обостри его ум к разумению небесных. Иисусе, да будет его радость преисполненная. Иисусе, подкрепи его надеждою встречи в обителех блаженных. Иисусе, даждь нам почувствовать благодатную силу заупокойныя молитвы. Иисусе, Судие Всемилостивый, рая сладости сподоби раба Твоего.

***Кондак 10***

**О**тче наш, скончавшагося в Царствие Твое приими, идеже несть греха и зла, идеже нерушима Святая воля, идеже в сонмах чистейших душ и непорочных Ангелов святится Твое благодатное имя и благоухает хвала: Аллилуиа.

***Икос 10***

**В** той день Ангели поставят Престол Твой, Судие, и Ты возсияеши во славе Отца Твоего, неся воздаяние всякому человеку. О, воззри тогда милостиво на смиреннаго раба Твоего (имярек), рцы ему: «Прииди одесную Мене». Иисусе, яко Бог власть имаши оставляти грехи. Иисусе, прости его согрешения забытая или стыдом утаенная. Иисусе, отпусти беззакония немощи и неведения. Иисусе, избави его от несвятимых глубин адскаго отчаяния. Иисусе, да унаследует он Твоя животворящая обетования. Иисусе, сопричти его благословенным Отца Твоего. Иисусе, даждь ему во веки нескончаемое блаженство. Иисусе, Судие Всемилостивый, рая сладости сподоби раба Твоего.

***Кондак 11***

**В**ладыко Всеблагий, да отверзятся усопшему солнцевидныя врата райския, да встретят его с ликованием соборы праведных и святых, сонмы близких и любивших его, да возрадуются о нем светоноснии Ангели Твои, да узрит он и Присноблаженную Матерь Твою тамо, идеже победно звучит: Аллилуиа.

***Икос 11***

**П**од дыханием Твоим оживают цветы, воскресает природа, пробуждаются сонмы мельчайших тварей, Твой взор светлее весенних небес, Твоя любовь, Иисусе, теплее лучей солнечных. Ты из праха земнаго воскресил еси бренную плоть человеческую к расцвету вечныя нетленныя жизни весны, тогда озари и раба Твоего (имярек) светом милостей Твоих. Иисусе, в Твоей деснице благоволение и жизнь. Иисусе, во взоре Твоем свет и любовь. Иисусе, избави усопшаго от вечныя смерти духовныя. Иисусе, сей усну с надеждою, подобно Нилу-реце пред холодной зимой. Иисусе, пробуди его, егда терния земли облекутся цветом вечности. Иисусе, да не омрачит ничто земное его последняго сна. Иисусе, Счастье Неизменное и цель нашего бытия. Иисусе, Судие Всемилостивый, рая сладости сподоби раба Твоего.

***Кондак 12***

**Х**ристе! Ты – Царство Небесное, Ты – земля кротких, Ты – обитель многих, Ты – питие совершенное новое, Ты – одеяние и венец преподобных, Ты – ложе упокоения святых, Ты – Сладчайший Иисусе! Тебе подобает хвала: Аллилуиа.

***Икос 12***

**П**од образом тихих садов неземныя красоты и светлых, яко солнце, обителей и в великолепии небесных песнопений Ты открыл еси нам блаженство любящих Тя. Иисусе, да внидет раб Твой в радость Твою. Иисусе, облецы его сиянием славы Отца. Иисусе, освяти его озарением Духа Святаго. Иисусе, да услышит он неизреченную песнь Херувимов. Иисусе, да будет он восходить от славы в славу. Иисусе, да узрит он Тебя лицем к лицу. Иисусе, Судие Всемилостивый, рая сладости сподоби раба Твоего.

***Кондак 13***

**О** Женише Безсмертный, в полночь греха и неверия грядый с небес со Ангелами судити миру всему! Отверзи двери славнаго чертога Твоего рабу Твоему (*имярек*), да в безчисленных сонмах святых во веки поет: Аллилуиа, аллилуиа, аллилуиа.

*Сей кондак глаголи трижды. Затем 1-й икос и 1-й кондак*.